Kamala Harris

Kamala Devi Harris (IFA: , født 20. oktober 1964 i Oakland i California i USA) er USAs visepresident fra 20. januar 2021. Hun var senator fra California fra 3. januar 2017 til 18. januar 2021. Harris tilhører det demokratiske partiet.

Harris er utdannet som jurist ved Howard University og University of California, Hastings College of the Law. Hun har arbeidet som aktor og statsadvokat i San Francisco såvel som Attorney General of California (justisminister).

I august 2020 valgte Joe Biden henne som sin visepresidentkandidat til presidentvalget i 2020. Biden og Harris vant presidentvalget 3. november 2020, og Harris ble da valgt til USAs første kvinnelige visepresident. Hun ble samtidig den første indisk-amerikanske og asiatisk-amerikanske visepresident. Hun har tidligere vært justisminister i California og ble i 2016 valgt til Senatet, og satt i senatet til hun ble visepresident. Hun stilte i 2019 til valg som det demokratiske partiets presidentkandidat, men trakk seg i desember samme år.

Harris fungerte som president en kort periode mens Joe Biden lå i narkose i forbindelse med en medisinsk sjekk fredag 19. november 2021. Hun ble med det den første kvinnen i historien til å holde presidentmakt i USA. Den varte i 1 time og 25 minutter.

Familie og tidlig liv
Harris ble født den 20. oktober 1964 på Oakland Medical Center i Oakland i California i USA.

Harris har indisk mor og jamaicansk far. Harris skriver i sine memoarer at hun forstår litt tamilsk. 

Moren kalte henne Kamala Devī av religiøse grunner, og begge ord er fra hinduistisk mytologi. Kamala (devanāgarī: कमला) eller Kamalatmika (कमलात्मिका) er sanskrit, og betyr «lotusrot». Det er et alternativt navn på gudinnen Lakshmi (लक्ष्मी) som gjerne fremstilles med denne blomsten. Devī (देवी) er sanskrit for «gudinne» og navnet på den kvinnelige guddom som verner landsbyer. Søsteren heter forøvrig Maya Lakshmi Harris, og er oppkalt etter samme gudinne.

Moren, Shyamala Gopalan (1938–2009), var forsker i molekylær medisin og hadde forsket på progesteronreseptorens rolle innenfor genetikken. Dette er et protein som finnes i cellene. På denne måten hadde hun stimulert fremskritt i forståelsen av brystkreft. Moren kom til USA sommeren 1958 som innvandrer fra Tamil Nadu i India. Hun var da en 19-år gammel mastergradstudent i ernæringsfysiologi og endokrinologi og begynte å studere ved University of California, Berkeley. I 1964 tok Gopalan sin filosofiske doktorgrad.

Faren, Donald J. Harris (1938–), er professor emeritus i økonomi ved Stanford University. Han ankom USA fra Jamaica høsten 1961 for å studere ved University of California, Berkeley, og tok sin doktorgrad i 1966 på anvendelsen av post-keynesianske ideer i utviklingsøkonomi. Harris bodde sammen med sin yngre søster, Maya Harris (1967–), i Berkeley i California. En kort stund bodde hun i Milvia Street i det sentrale Berkeley, deretter i en dobbel leilighet i Bancroft Way i West Berkeley, et område som ofte kalles «flatlandet» og som har en betydelig afroamerikansk befolkning.

Da Harris begynte i barnehagen, ble hun kvotert som en del av integrasjonspolitikken til Berkeley Unified School District til Thousand Oaks Elementary School, en offentlig skole i et mer velstående nabolag i det nordlige Berkeley. Tidligere hadde denne skolen bestått av 95% hvite. Etter at integrasjonspolitikken trådte i kraft bestod skolen av 40% fargede. En nabo tok Harris og søsteren regelmessig til en afroamerikansk baptistkirke i Oakland hvor de sang i barnekoret. Moren introduserte hinduismen for dem og tok dem til et nærliggende hindutempel, hvor Harris tidvis sang. Som barn, besøkte Harris og søsteren morens familie i Chennai flere ganger. Harris ble sterkt påvirket av sin morfar Painganadu Venkataraman Gopalan (1911–1998), en pensjonert indisk offentlig tjenestemann som hadde radikale synspunkter på demokrati og kvinnesak. Harris har vært i kontakt med sine indiske tanter og onkler gjennom hele sitt voksne liv. Hun har også besøkt farens familie på Jamaica.

Foreldrene skilte seg da Harris var syv år gammel. Harris har sagt at da hun og søsteren besøkte faren i Palo Alto i helgene, fikk andre barn i nabolaget ikke lov til å leke med dem fordi de var afroamerikanere. Da hun var 12 år gammel, flyttet Harris og søsteren sammen med moren til Montreal i Quebec i Canada, hvor Shyamala hadde fått en stilling innenfor forskning og undervisning ved det jødiske sykehuset Jewish General Hospital som var tilknyttet McGill University.

Harris begynte i den fransktalende grunnskolen Notre-Dame-des-Neiges og fortsatte på Westmount High School i Westmount i Quebec og tok sin avgangseksamen i 1981. Hun slet med å forstå fransk, så moren sendte henne til en engelsk-talende highschool. Året etterpå ble det i Quebec vedtatt en lov om det franske språk. Den krevde at barna av alle innvandrere som tidligere ikke hadde hatt engelskspråklig undervisning skulle innrulleres i fransktalende skoler i Quebec.

Wanda Kagan, en venninne av Harris på highschool, fortalte CBC News i november 2020 at Harris var hennes beste venninne og beskrev hvordan hun betrodde for Harris at hun var utsatt for vold av stefaren. Harris fortalte moren hennes dette, og moren insisterte på at Kagan skulle bo hos Harris resten av de siste årene på highschool. Vennskapet med Kagan skapte et engasjement hos Harris for å beskytte kvinner og barn. Dette engasjementet fulgte henne senere som aktor.

Utdannelse
Etter avgangen på high school i 1982, begynte Harris på Howard University, et tradisjonelt svart universitet i Washington, D.C. Mens hun var på Howard, praktiserte hun som kontorist for Californias senator fra 1969 til 1993, Alan MacGregor Cranston (1914–2000). Hun var også leder av det økonomiske samfunnet, ledet debatt-teamet og ble medlem av Alpha Kappa Alpha.

I 1986 tok hun som avgangseksamen ved Howard med en bachelorgrad i statsvitenskap og nasjonaløkonomi.

Harris vendte deretter tilbake til California for å starte et jusstudium ved University of California, Hastings College of the Law gjennom dets Legal Education Opportunity Program (LEOP). På Hastings var hun president i avdelingen av Black Law Students Association. I 1989 fullførte hun jusstudiet med en juridisk doktorgrad og i juni 1990 ble hun medlem av advokatsamfunnet State Bar of California.

Distriktsadvokat i Alamedo County 
Harris fikk advokatbevilling i 1990. Samme år ble hun ansatt som stedfortredende distriktsadvokat i Alameda County i California. Der ble hun omtalt som en «en dyktig aktor på vei opp». Parlamentspresidenten i California State Assembly, Willie Brown (1934–) datet med Harris på denne tiden. I 1994 utnevnte Brown henne til medlem av statens  Unemployment Insurance Appeals Board og senere til medlem av California Medical Assistance Commission. Harris tok seks måneders permisjon fra sine plikter som aktor, men ble gjenutnevnt som aktor i årene hun hadde styreverv. Harris sine forbindelser med Brown ble bemerket i mediaoppslag som en del av et mønster blant Californias politiske ledere som utnevnte «venner og lojale politiske soldater» til lukrative stillinger i kommisjonene. Harris har i ettertid forsvart arbeidet sitt.

Deretter arbeidet hun fra 1990 til 1998 ved San Francisco statsadvokatembete (District Attourney's Office) og San Franciscos kommuneadvokatkontor (San Francisco City Attorney’s Division on Children and Families).

I februar 1998 ble Harris rekruttert av San Franciscos distriktsadvokat Terence Hallinan (1936–2020) som assisterende distriktsadvokat. Der ble hun leder av Career Criminal Division, og ledet fem andre advokater, hvor hun var anklager i saker som mord, innbrudd, ran og seksuelle overgrep, spesielt vaneforbrytelser. I 2000 kom Harris i konflikt med Hallinans assistent, Darrell Salomon, over 2000 California Proposition 21 som ga påtalemyndigheten muligheten til å overprøve mindreårige lovbrytere i høyere rettsinstanser i stedet for i domstoler for mindreårige. Harris kjempet mot tiltaket. Salomon motsatte seg å rette medias spørsmål om proposisjon 21 til Harris og degraderte henne de facto. Harris leverte en klage mot Salomon og sluttet.

I august 2000 begynte Harris å arbeide for San Francisco City Hall, og arbeidet under byadvokaten Louise Renne. Harris jobbet for Family and Children's Services Division og representerte saker med misbruk av barn og omsorgssvikt. Renne støttet Harris under hennes kampanje for å bli distriktsadvokat.

Andre juridiske stillinger
Hun ble som den første kvinne i stillingen valgt som statsadvokat (district attorney) for San Francisco for perioden 2004–2011. 

Som statsadvokat i San Francisco fikk hun opprettet et program som ga ungdom som fikk sin første narkotikarelaterte dom, muligheten til å skaffe seg highschool-utdannelse og skaffe seg arbeid.

Harris var Attorney General of California (delstatens justisminister) i perioden 2011–2014, og ble i 2014 gjenvalgt med et stort flertall av stemmene.

Politisk karrière

Senator 

Den 8. november 2016 slo hun republikaneren Loretta Sanchez med 62 prosent av stemmene ved senatsvalget i USA, og ble Californias nye senator etter avtroppende Barbara Boxer. Harris ble Californias tredje kvinnelige senator, og den første av jamaicansk og indisk avstamning.

Presidentkampanje 
Den 21. januar 2019 kunngjorde hun at hun ville forsøke å bli demokratenes kandidat ved presidentvalget i USA 2020. Hun trakk seg fra valgkampen 3. desember samme år.

Visepresident 

Den 11. august 2020 kunngjorde demokratenes presidentkandidat Joe Biden at han hadde valgt Harris som sin visepresidentkandidat foran presidentvalget. Hun ble den tredje kvinne som stilte som visepresidentkandidat for et av de større partiene, etter Geraldine Ferraro og Sarah Palin. Den 20. januar 2021 ble hun innsatt som visepresident i USA, og ble med det den første kvinne og den første person med indisk og afroamerikansk opphav som innehar dette embedet.

Familie 
Harris svarte på forespørsel i 2019 at hun identifiserer seg som «amerikansk» (American).

I 2014 giftet Harris seg med advokaten Douglas Emhoff. De har ingen barn sammen, men Emhoff har to barn fra et tidligere forhold.

Noter

Referanser

Eksterne lenker 
 
 
 
 

USAs visepresidenter
Senatorer fra California
Kvinnelige senatorer i USA
Advokater fra USA
Personer fra Oakland
Kandidater til presidentvalget i USA 2020
Joe Bidens regjering